У савезничкој кампањи играч на почетку командује британским снагама кроз прве године рата. Почетак је у Норвешкој, где играч напада немачке положаје северно од Нарвика. После тога играч одлази у Француску да би се борио као део Британског експедиционог корпуса где започињу и први тежи окршаји. Следи Африка, где играч учествује у операцији разбијања обруча око Тобрука. Играч остаје у Африци и у следећем поглављу и учествује у сламању Немачког афричког корпуса да би се потом преселио у Италију и учествовао у походу на Италију 1943. године. У овом поглављу се појављују и снаге САД, односно америчка армија. Команда је здружена и играч командује комбинованим савезничким снагам. Претпоследње поглавље је Нормандија, односно Операција Оверлорд у којем се јасно осећа надмоћ савезничких трупа али и велика ваздушна доминација. Последње и најдраматичније поглавље је смештено у Арденима. Ово најтеже поглавље сумира сва стечена искуства играча јер је противник јак и добро опремљен.